
Összefoglaló

A Fővárosi Közgyűlés a BKV Zrt 2006. évi viteldíjait január 1-jei hatállyal egylépcsős, 10%-os emeléssel határozta meg.

A tömegközlekedési viteldíjak módosítása után a Kormány előterjesztésére az Országgyűlés december közepén elfogadta az árkiegészítésről szóló törvény módosítását. Az új előírások életbe lépésére a törvény 2006. július 1-jét határozta meg. A változás lényege, hogy az alkalmazott százalékos árkiegészítést az új szabályozás szerint a távolsági közlekedésben is a rögzített összegű, de távolság szerinti támogatás váltotta fel. További újdonságot jelent, hogy a HÉV-re érvényes árkiegészítést a vasúti árkiegészítéshez sorolták be, a környéki autóbuszjáratokét, pedig a távolsági autóbuszokéhoz. A módosítás a BKV Zrt.-t a megszerezhető árkiegészítés tekintetében rendkívül kedvezőtlenül érinti.

Az árkiegészítés rendszerének módosítása következtében előállt több kedvezőtlen körülményt értékelve a BKV Zrt. vezetése levélben megkereste a Pénzügyminisztériumot a helyzet tisztázása és az esetleges változtatás lehetősége érdekében. Az illetékes államtitkár azonban válaszában mindennemű változtatás lehetőségétől elzárkózott. A 2006. évi Üzleti Terv bevételi sarokszámainak módosítását már az új szabályozás ismeretében kezdeményeztük.

Az államháztartás egyensúlyának helyreállítására irányuló egyik megoldásként a 15%-os ÁFA kulcs 2006. szeptember 1-jétől 20%-ra emelkedett, és ez érinti a BKV Zrt. viteldíjait is. Az állam az árkiegészítést is bruttó értékben folyósítja, így ennek nettó értéke is csökken, mivel az ÁFA emelés valorizációja elmaradt. Mindez azt eredményezi, hogy a Társaságnál maradó nettó bevétel (menetdíj + árkiegészítés) az adókulcs növelésének arányában csökken. Az ÁFA növekedése változatlan árak mellett összesen 844 mFt veszteséget okoz a BKV Zrt. számára a 2006-os évben.

A 2006. évi változások együttes hatásának következtében gazdaságilag indokolt, hogy 2007-ben a BKV Zrt. viteldíjai emelkedjenek. A közlekedés- és várospolitikai szempontok, valamint az utasok teherviselő képességének függvényében több változatot is megvizsgáltunk, végül egy átlagosan 13,1%-os tarifaemelésre teszünk javaslatot.

A viteldíjemelések mellett a kedvezményrendszer változása miatt a környéki autóbuszok és a HÉV tarifarendszerét is módosítani szükséges.

Javasolt változások

Környéki autóbuszok:

· megszűnik a környéki kombinált bérlet,

· a környéki és, környéki tanuló bérlet két-két változatban kerül forgalomba, környéki 5 km-es és környéki 10 km-es formában,

· a környéki helyi bérlet megmarad, de kiegészül tanuló és nyugdíjas változattal.

HÉV:

· az eddigi 5-5-10-10 km-es szakaszokat tisztán 5 km-esekre kell változtatni,

· az új árkiegészítési szabályok miatt a főváros határát átlépő HÉV vonalak budapesti szakaszainak eltérő hossza következtében a bérleteknél eddig meglévő szabályozást meg kell változtatni, a HÉV bérleteket kizárólag a közigazgatási határon kívüli szakaszokra lehet váltani, azon belül a budapesti bérleteket kell használni,

· a nyugdíjas bérlet a szabályozók változása miatt megszűnik (helyette a nyugdíjasok utazási utalványa alapján korlátozott számú kedvezményes jegy váltható),

· a várható kedvezőtlen hatások ellensúlyozására a HÉV bérletek jegyszorzóit a jelenleg alkalmazott 42-ről 36-ra célszerű csökkenteni.

1. ELŐZMÉNYEK

A Fővárosi Közgyűlés a 2005. november 24-ei ülésén a BKV Zrt viteldíjainak egylépcsős, 10%-os emeléséről döntött. A viteldíjemelést a Társaság 2006. január 1-jén végrehajtotta.

A tömegközlekedési viteldíjak módosítása után a Kormány előterjesztésére az Országgyűlés december közepén elfogadta az árkiegészítésről szóló törvény módosítását. Az új előírások életbe lépésére 2006. július 1-jét határozták meg. Az addig alkalmazott százalékos árkiegészítést a távolsági közlekedésben is a fix összegű, de távolság szerinti támogatás váltotta fel. További újdonságot jelent, hogy a HÉV-re érvényes árkiegészítést a vasúti árkiegészítéshez sorolták be, a környéki autóbuszjáratokét, pedig a távolsági autóbuszokéhoz. Ez igen kedvezőtlenül érinti az elővárosi helyközi HÉV és autóbuszjáratokat, mivel ezeknek jellege eltér nemcsak a helyitől, hanem a távolsági közlekedéstől is. Az elővárosi közlekedés ágazati költségigénye fajlagosan jóval magasabb a távolságinál, a rövidebb szakaszok és a nagyobb sűrűség, rövidebb követési idők, valamint az alacsonyabb átlagsebesség következtében. 

Mindezeken túlmenően szintén előnytelen változtatás, hogy a nyugdíjasok környéki és HÉV közlekedésben eddig meglévő bérleteit meg kell szüntetni. Ennek az az oka, hogy a távolsági közlekedésben a nyugdíjas bérlet, mint kedvezményes viteldíjforma nem létezik. Így ezek után árkiegészítés sem vehető igénybe.

Az árkiegészítés rendszerének módosítása következtében előállt több kedvezőtlen körülményt értékelve a BKV Zrt. vezetése levélben megkereste a Pénzügyminisztériumot a helyzet tisztázása és az esetleges változtatás lehetősége érdekében. Az illetékes államtitkár azonban válaszában mindennemű változtatás lehetőségétől elzárkózott.

Az árkiegészítés módosítása csak az egyik lépcsőfok volt, az utazási kedvezmények körét és mértékét ugyanis a többször módosított 287/1997-es Kormányrendelet szabályozta. Ennek újbóli módosítása vagy lecserélése szintén napirenden volt, de nem történt az ügyben előrelépés, csak tovább fokozta a bizonytalanságot. Végül a Kormány az árkiegészítési törvénynek megfelelő új kormányrendelet kiadását határozta el, amely azonban csak a választások után született meg: 139/2006 (VI. 29.) számon, június végén jelent meg. A Fővárosi Közgyűlés azonban csak a mindenkor érvényben lévő vagy már kihirdetett jogszabályoknak megfelelően hozhat döntést a hatósági árak megállapításáról, a kedvezményrendelet megjelenéséig nem volt lehetőség az új árkiegészítésnek megfelelő viteldíjakat előterjeszteni, a módosítást kezdeményezni.

Az államháztartás egyensúlyának helyreállítására irányuló egyik megoldásként a 15%-os ÁFA kulcs 20%-ra való emelése merült fel. Ezt a Kormány előterjesztésére az Országgyűlés elfogadta. A köztársasági elnök aláírása után a törvény 2006. szeptember 1-jén életbe lépett. Mivel a tömegközlekedés a 15%-os ÁFA körbe tartozott, a BKV Zrt. viteldíjait is érinti ez a változás. Az állam az árkiegészítést is bruttó értékben folyósítja, így ennek nettó értéke is csökken, mivel az ÁFA emelés valorizációja elmaradt. A menetdíjak és az árkiegészítés ÁFA tartalmának megemelése azt eredményezi, hogy a Társaságnál maradó nettó bevétel az adókulcs növelésének arányában csökken.

2. A VITELDÍJEMELÉS GAZDASÁGI INDOKLÁSA

2.1. Gazdasági szabályozók változása

A 2006-os árak megállapításához a Társaság javaslatát már október elejére ki kellett dolgozni. Ebben az időszakban még nem volt ismert a kedvezmények rendszerének változtatása, és különösen nem az ÁFA emelésének gondolata.. Az árkiegészítés módosítását is tartalmazó törvénycsomag elfogadásakor azonban már látszott, hogy a környéki és a HÉV árak módosítását előbb-utóbb meg kell lépni.

Az árkiegészítés csökkenésének utasokra történő áthárítása nélkül menetdíjbevételi veszteség ugyan nem keletkezik, azonban a kompenzáció mértéke jelentősen kevesebb az eddiginél. Mindez a környéki és HÉV nyugdíjas bérletek árkiegészítésének megszűnéséből és ugyanezen fajta tanulóbérletek árkiegészítésének drasztikus csökkenéséből fakad. A kiesés éves szinten 852 millió Ft-ra tehető, ez a féléves bevezetést és a szezonális ingadozást (július-augusztusban kevesebb tanulóbérlet fogy) figyelembe véve 2006-ban mintegy 400 millió Ft lehet. Az Üzleti Terv évközi módosításában ezt a csökkenést már figyelembe vettük.

Az országgyűlési választás után került szóba az ÁFA alsó kulcsának emelése. Az 5 százalékpontos növekedés – mint arról az előzmények ismertetésénél már utaltunk – veszteséget okoz a Társaságnak menetdíjbevételben és árkiegészítésben egyaránt. A 15%-os kulcs 20%-ra növelése változatlan fogyasztói árak esetén a nettó bevétel mintegy 4,2%-os csökkenését eredményezi. A BKV Zrt. 2006-os Üzleti Terve 42 727 mFt menetdíj és 18 100 mFt árkiegészítés nettó bevétellel számol. Fentiekből az év utolsó négy hónapjára jut a terv szerint 14 197 mFt menetdíj és 6 070 mFt árkiegészítés. Az ÁFA növekedése önmagában is, változatlan árak mellett 591 mFt menetdíj és 253 mFt árkiegészítés csökkenést, összesen tehát 844 mFt veszteséget okoz a BKV Zrt. számára csak a 2006-os évre nézve.

A nyugdíjasok helyközi bérletének eltörlése és a tanulók kedvezményének csökkentése az ÁFA emelésével együtt már mindenképpen indokolja a tarifarendelet módosítását.

2.2. Az ingyenes utazások kompenzációja

2003. december 31-éig a jogszabályban rögzített ingyenes utazások ellentételezésére az állam a menetdíjbevétel 16,5%-ának megfelelő összeget folyósított. Az árkiegészítés helyi rendszerét 2004. január 1-jével módosították. Az ingyenes utazások kompenzálását a viteldíjaktól és a bevételektől független, rögzített összegűvé alakították. Ennek mindenkori mértékét a Gazdasági és Közlekedési Minisztérium állapítja meg 12 hónapra leosztott éves rögzített összegben.

A felszállások számát tekintve a jogosan nem fizető utasok aránya a fizető utasok 12-14%-ára tehető. Mivel az ennek alapjául szolgáló felmérés még az Európai Unióba való belépésünk előttről származik, ehhez még hozzá jön a 65 éven felüliek két csoportja: az EU állampolgárok és a Magyar Igazolvánnyal rendelkező, szomszédos államokban élők. Így tehát inkább a 14%-os értéket kell alapul venni a számításhoz.

A 2006-os várható menetdíjbevétel (48620 mFt) és a kedvezményes bérletekhez és HÉV jegyekhez járuló normatív árkiegészítés (14852 mFt) együttes bruttó értéke 63472 mFt. Ezen összeg 14%-a 8886 mFt, amivel szemben 2006-ban az ingyenes utazásokra bruttó 5 869 millió Ft-ot folyósítanak. Ez a teljes mértékű kompenzációhoz képest elvileg szükséges összegnél 3 017 mFt-tal kevesebb. Ebből azt a következtetést lehet levonni, hogy a jogszabályban előírt ingyenes utazások teljesítése a BKV Zrt.-nek mintegy 3 milliárd Ft bruttó kiesést jelent 2006-ban.

2.3. A Társaság gazdasági helyzete

Az előzetes, várható adatok szerint a BKV Zrt. a 2006-os gazdasági évet az adózás előtti eredmény szempontjából 13 546 millió Ft veszteséggel zárja 77,6 milliárd Ft adósságállomány mellett.

Ezek rendkívül komoly terhet jelentenek a Társaság számára. Meg kell ragadni minden lehetőséget, hogy a bevételeket növelhessük. Ennek egyike a lehetséges viteldíjemelés, amit mindenképpen azonban várospolitikai- és szoiciálpolitikai szempontok mérlegelésével javasolt meglépni.

3. A VITELDÍJEMELÉS LEHETSÉGES MÉRTÉKEI

A szükséges viteldíjemelési mérték meghatározásánál el kell dönteni, hogy az ÁFA növekedésén és a kedvezmények csökkenésén illetve megszűnésén túl milyen más tényezőket kívánunk figyelembe venni. A tarifaemelés névleges értékénél alapvetően két számot lehet definiálni: a kedvezmények változásának hatása nélkül illetve azok hatásával együtt számított adatot. Véleményünk szerint az utóbbi értéket kell kiindulásként kezelni, mint az utazóközönséget érintő összesített hatás mérőszámát, míg a másik számot is meg kell adni.

3.1. ÁFA változása

Az emelési mérték megállapításánál az ÁFA növekedését 4,3%-os viteldíjemeléssel lehet elvileg kompenzálni. Ez az az érték, amelyiknél a nettó árak megegyeznek emelés előtt 15% ÁFA és emelés után 20% ÁFA mellett.

3.2. Infláció várható alakulása

A Kormány által benyújtott és az Európai unió által elfogadott Konvergencia Terv 2007-re 6,2% inflációval számol. A Magyar Nemzeti Bank (MNB) 2006. augusztusában kiadott „Jelentés az infláció alakulásáról (2006. augusztus) - időközi felülvizsgálat” című tanulmányában a 2007-es várható inflációt 7%-ra teszi.

3.3. Kedvezményrendszer változása

Az utazási kedvezményekről szóló 139/2006 (VI.29.) Kormányrendelet a környéki autóbusz és a HÉV közlekedésben szűkítette a kedvezményezettek körét, a megmaradóknál pedig lecsökkentette a mértéket. Elvileg ugyan a távolsági autóbusz és a vasúti közlekedésben nem változott sem a jogosultak köre, sem pedig a mérték, de mivel a BKV Zrt. környéki és HÉV szolgáltatásait a távolsági közlekedéshez sorolták, ez a korábban a budapesti agglomerációban alkalmazottaknál kisebb összeget és arányt eredményezett.

Fentieken túl szükséges a környéki autóbuszok tarifarendszerében a távolság alapján meghatározni a viteldíjakat, mert az árkiegészítést annak alapján lehet lehívni. Ugyancsak meg kell lépni a HÉV távolság alapú díjainak egységesítését a szakaszhosszak tekintetében.

Ahhoz, hogy a korábbi helyzethez hasonlóan a kedvezményes ár és az árkiegészítés összege kiadja a teljesárú díjakat, igen erőteljes emelés szükséges az érintett tanuló bérleteknél és kedvezményes HÉV jegyeknél egyaránt. Az önmagában 88-290%-os emelések mellett a nyugdíjasok kedvezményének megszűnése akár 900%-os drágulásnak tekinthető. Együttes hatásként mégis csupán mintegy 1,5 százalékpont jelenik meg, mert a környéki autóbuszok és a kedvezményes HÉV jegyek és bérletek bevétele a menetdíjon belül viszonylag csekély súlyaránnyal bír.

3.4. Árkiegészítésben az ÁFA-emelés kompenzálásának elmaradása
A 2006. szeptember 1-jei ÁFA emelést az állam az árkiegészítésben nem kompenzálta. Mivel Táraságunk Bruttó értékben kapja a kompenzációt, a forgalmi adó 5%-os növekedése négy hónap alatt 1,4% veszteséget jelent.

3.5 Árkiegészítés infláció szerinti valorizálásának elmaradása

Mint fent már volt szó róla, a Kormány a Konvergencia Tervben 6,2%-os inflációval számol 2007-ben. 2005-ben és 2006-ban a helyi közlekedésben alkalmazott fix árkiegészítési kulcsokat a  tervezett infláció mértékével valorizálták. A 2007. évi viteldíjemelési javaslatok kidolgozásánál is ezzel kalkuláltunk. Időközben azonban a Pénzügyminisztérium honlapján elérhetőek a vonatkozó törvény módosításának javaslatai, de az árkiegészítési tételek valorizációja nem szerepel a tervezetben. Telefonos érdeklődésünkre a Pénzügyminisztérium illetékese ezt meg is erősítette. Ez a tény a menetdíjbevételre vetítve éves szinten 2,5% veszteséget jelent.

3.6. Javasolt és lehetséges viteldíjemelési mértékek

Az előzőekben ismertetett hatások együttes érvényesítése összesen mintegy 17%-os viteldíjemelést indokolna. Az egyéb – közlekedés- és várospolitikai – szempontok, valamint az utasok teherviselő képességének figyelembevételével egy átlagosan 13,1%-os mértékű emelést javasolunk, amely a díjak belső szerkezetében erősen differenciált változásokat jelent. A tervezetben az egyszeri utazásra szolgáló jegyek ára jelentősebben, a budapesti és egyes környéki illetve HÉV bérleteké lényegesen kevésbé drágul. Az eltérő belső arányok miatt a kedvezmények változása és az árkiegészítés indexálásának elmaradása nélkül 11,1%-os áremelkedésnek felel meg.

4. A VITELDÍJEMELÉS BEMUTATÁSA

Alapvető elv volt, hogy a helyközi (agglomerációs autóbusz és HÉV) kedvezmények rendszerében bevezetett változásokat tovább hárítjuk az utasok felé.

A gazdasági környezetben és a szabályozókban bekövetkezett illetve bekövetkező változások igen sokrétűek. A helyenként igen komoly módosítások következtében a kereslet és azon keresztül a bevételek számítása illetve becslése a korábbi évekhez képest is nagyobb bizonytalanságot hordoz magában.

A környéki autóbusz bérletek és a HÉV Budapesten kívüli szakaszainak tarifarendszerét át kell alakítani. Minderre – mint arról már említés történt – a helyközi közlekedésben folyósított árkiegészítés változása miatt van szükség. Az árkiegészítési törvény (2003. évi LXXXVII. tv.) legutóbbi módosítása után 2006. július 1-jétől a környéki autóbuszok a távolsági busz kategóriába, a HÉV pedig a vasút kategóriájába került. Ezzel párhuzamosan a megjelent új kedvezményrendelet – 139/2006 (VI. 29.) Kormányrendelet – a kötelezően adandó kedvezmények mértékét az árkiegészítési törvény új tételeihez igazította. Ennek megfelelően megszűnt a nyugdíjasok bérletkedvezménye a HÉV-re és a környéki autóbuszokra.

A kedvezményes árak képzése a helyközi tarifák esetében úgy történik, hogy a teljes árból levonjuk az árkiegészítés mértékét. Jelenlegi információink szerint – a Pénzügyminisztérium honlapján olvasható jogszabály tervezetek, valamint illetékesek szóbeli információja alapján – a 2007-re érvényes árkiegészítési tételeket a 2006-os értékhez viszonyítva nem változtatják. Így az árak kialakításánál a 2006-ban érvényes kedvezményi mértékeket kell figyelembe venni.

4.1. Budapesti viteldíjak

A viteldíjrendszerben kisebb változásokat javasolunk. Ez részben a belső árarányokat, részben egyes jegyfajták megszűnését jelenti.

A bevétel legnagyobb részét, a tarifabevétel 51%-át adó teljes árú bérletek – kéthetitől az évesig – az átlagosnál lényegesen kisebb mértékben, mintegy 6,5%-kal drágulnak.

A vonal-és gyűjtőjegyek áremelkedése viszont az átlagnál jelentősen nagyobb: 23,1-24,3%. Az egyszeres átszálló és a metróátszálló jegyek összevonásra kerülnek. A 380 Ft-os javasolt új ár a régi egyszeres átszállóénál 18,8%-kal, a metróátszállóénál 26,7%-kal magasabb. A metrószakasz-átszállójegy az alacsony darabszám miatt megszűnik.

A napijegy 17,4%-kal drágul, a turista- és a hetijegynél ez 24% illetve 5,9%. A hétvégi családi jegy ára nem változik.

A budapesti tanuló és nyugdíjas bérletek 13,5%-kal drágulnak. E bérletek áremelése azért nagyobb a teljes árúakénál, mert az árkiegészítési normatívát jövőre nem változtatják, és ennek áthárítása eredményezi a mintegy 200 Ft-os ártöbbletet.

4.2. Környéki autóbusz bérletek

A helyközi autóbusz árkiegészítést a viteldíj táblázat felosztásának megfelelően 5 km-es lépcsőkben állapította meg e törvény. Az 5 km-es bérletekre 3681 Ft/db/hó, a 10 km-esekre 5288 Ft/db/hó, 15 km-ig pedig 7377 Ft/db/hó értéket határoztak meg.

A BKV Zrt. jelenlegi környéki bérletrendszere azonban nem távolságfüggő, hanem zónás-szektoros jelleget mutat. A magasabb rangú szabályozások kikényszerítik a környéki bérletrendszer átalakítását. Javasolt változások:

· megszűnik a környéki kombinált bérlet

· Teljesárúból havi mindössze 80-90, tanulóból 300 db fogy havonta, a nyugdíjasból a 190 db körüli mennyiséggel az új szabályozás miatt nem kell számolni.

· a teljesárú  környéki és a környéki tanuló bérlet két-két változatban kerül forgalomba, környéki 5 km-es és környéki 10 km-es formában

· Az érvényességi határok meghúzásánál alapelv, hogy települést nem vágunk ketté zónahatárral. Az 5 km-es változat elvileg egy 5 km-es, a másik 10 km-es gyűrűt jelentene Budapest körül. A javasolt változatokban a 10 km-es Budapest határán kívül valamennyi autóbuszvonalunkon érvényes, az 5 km-es hasonlóan, de Törökbálint kivételével.

· a környéki helyi bérlet megmarad, de kiegészül tanuló és nyugdíjas változattal

· A nyugdíjasoknak sajnos nincs más választásuk, mint ezt a fajtát használni, mert számukra csak helyi bérletkedvezményt ír elő a rendelet. A tanulók esetében a jelenleg javasolt árak mellett a helyi bérlet ára az 5 és a 10 km-es változat között van. Helyi tanulóbérletet így csak Törökbálinton érdemes vásárolni, a többi településen az 5 km-es tanuló bérlet olcsóbb.

4.3. HÉV tarifák

A budapesti szakaszra is váltható bérletek illetve a távolsági osztályok eltérő hossza – 5-5-10-10 km – gondot okoz az árkiegészítés igénylésénél. Mivel a távolságot fel kell tüntetni a bérleten, az eltérő hosszúságú budapesti szakaszok miatt csak átlagot tudunk ráírni, ez pedig nem fedi a tényleges értékeket. A rendszer változtatása hatással van a jegyekre is, mert a struktúráknak azonosnak kell lenni. Javasolt változások:

· Az eddigi 5-5-10-10 km-es szakaszokat tisztán 5 km-esekre kell változtatni.

· Ez a módosítás ismereteink szerint egybeesik azon kormányzati szándékkal, hogy a vasúti és távolsági autóbusz díjszakaszokat egyaránt 5 km-es lépcsőkben kívánják egységesíteni, legalábbis ami a BKSZ működési területét illeti.

· Fentiekkel egyidőben a csömöri úgynevezett sarokforgalomban – Csömörről Gödöllő felé Cinkota állomáson keresztül, átszállással történik az utazás – vásárolható bérletek esetében a közigazgatási határon kívüli távolságot a két szakaszon beutazott távolságok összegével, egy szelvényen adjuk ki.

· Az új árkiegészítési szabályok miatt a főváros határát átlépő HÉV vonalak budapesti szakaszainak eltérő hossza következtében a bérleteknél eddig meglévő szabályozást meg kell változtatni. Javaslatunk szerint a HÉV bérleteket kizárólag a közigazgatási határon kívüli szakaszokra lehet váltani, azon belül a budapesti bérleteket kell használni.

· A nyugdíjas bérlet a szabályozók változása miatt megszűnik, helyette viszont a nyugdíjasok utazási utalványa alapján korlátozott számú kedvezményes jegy váltható.

· A várható kedvezőtlen hatások ellensúlyozására a HÉV bérletek jegyszorzóit a jelenleg alkalmazott 42-ről 36-ra célszerű csökkenteni.

· Így csökkenthető a nagyobb távolságú utazások a több távolságosztály miatti erősebb drágulása.

4.4. Budapesti Egyesített Bérletek (BEB), éves bérletek, pótdíjak és kezelési díjak

A Budapesti Egyesített Bérletek (BEB) árait – az eddigi gyakorlatnak megfelelően – a BKV bérletár 10%-os növelésével képezzük, de ahol szükséges, 50 illetve 100 forintra (5-től 20 Ft-ig terjedő mértékben) felfelé történő kerekítéseket alkalmaztunk.

A kedvezményes, nem visszaváltható éves bérleteknél az engedmény mértékét lényegesen nem tudjuk módosítani. A 2006-ban alkalmazott 5000 Ft (teljesárú) és 2000 Ft (tanuló és nyugdíjas) kedvezmény 6%-os illetve 6,4%-os mértéke növekszik, a kedvezmény mértéke egységesen 1 havi összegre, 8,3%-ra változik:

	
	havi áras

éves bérlet
	kedvezményes éves bérlet
	Engedmény

	Teljesárú
	88200 Ft
	80850 Ft
	7350 Ft
	8,3%

	tanuló és nyugdíjas
	35400 Ft
	32450 Ft
	2950 Ft
	8,3%


A pótdíjaknál alapelvünk, hogy az alappótdíj magasabb legyen, mint a teljesárú bérlet havi ára. Emiatt a jelenleg 7000 Ft-os pótdíjat 7500 Ft-ra, javasoljuk emelni. A bérletbemutatás díja az alappótdíj 10%-a, így annak változását értelemszerűen követi. A helyszínen fizetett pótdíj összegénél azt vesszük alapul, hogy mindenképpen legalább a havi bérletár egyharmada legyen, ezért a jelenlegi 2500 Ft-os helyszíni pótdíjat nem szükséges és így most nem is javasoljuk módosítani.

A kezelési díj és a bérletigazolvány díját 120 Ft-ról 150 Ft-ra módosul, az „Igazolás a diákok kedvezményes utazásának viszonylatairól a HÉV-en” elnevezésű sorszámozott nyomtatvány 50 Ft-os díja nem változik.

4.5. A javasolt viteldíjak és a BKV Zrt. bevétele
A javasolt viteldíjakat a jelenleg érvényes árakhoz és a szabályozók változásából is adódó várható éves bevételi adataihoz viszonyítottuk (adatok forintban):

	Megnevezés
	jelenlegi
	13,1% emelés 
	árváltozás indexe

	Vonaljegy
	185
	230
	24,3%

	    járművön váltva
	210
	260
	23,7%

	Egyszeres átszálló
	320
	380
	18,8%

	Gyűjtőjegy, 10 db-os
	1665
	2050
	23,1%

	Gyűjtőjegy, 20 db-os
	3145
	3900
	24,0%

	Napijegy
	1150
	1350
	17,4%

	Turistajegy
	2500
	3100
	24,0%

	Hetijegy
	3400
	3600
	5,9%

	Hétvégi családi jegy
	2220
	2220
	0%

	Metrószakaszjegy
	130
	180
	38,5%

	Metrószakasz-átszállójegy
	200
	megszűnik
	-

	Metróátszállójegy
	300
	megszűnik
	-

	Havi és 30 napos bérletek
	6900
	7350
	6,5%

	T és Ny havi és 30 napos bérletek
	2600
	2950
	13,5%

	Kétheti bérlet
	4500
	4800
	6,7%

	Környéki bérlet
	6900
	-
	-

	Környéki T-Ny bérlet
	690
	-
	-

	Környéki kombinált bérlet
	12000
	-
	-

	Környéki kombinált T-Ny bérlet
	1200
	-
	-

	Környéki 5 km-es bérlet
	-
	5500
	-

	Környéki 10 km-es bérlet
	-
	7700
	-

	Környéki 5 km-es T bérlet
	-
	1820
	-

	Környéki 10 km-es T bérlet
	-
	2410
	-

	Környéki helyi bérlet
	3450
	3650
	5,8%

	Környéki helyi T bérlet
	-
	1940
	-

	Környéki helyi Ny bérlet
	-
	1940
	-

	HÉV közig. határon kívül
	
	
	

	jegy
	104
	90
	-13,5%

	50% kedv. jegy
	52
	-
	-

	90% kedv. jegy
	10
	-
	-

	kedv. jegy 1. kategória
	-
	67
	28,8%

	kedv. jegy 3. kategória
	-
	49
	390,0%

	bérlet
	4370
	3240
	-25,9%

	T bérlet
	437
	1290
	195,2%

	Ny bérlet
	437
	-
	-

	Bruttó bevétel
	
	
	Bevétel változása

	Menetdíj (millió Ft)
	48 620
	52 196
	+7,4%

	Árkiegészítés (millió Ft)
	20 721
	19 096
	-7,8%

	Összesen (millió Ft)
	69 341
	71 292
	+2,8%

	Összes többlet (millió Ft)
	
	+1 951
	

	Nettó bevétel
	
	
	

	Menetdíj (millió Ft)
	41 832
	43 588
	+4,2%

	Árkiegészítés (millió Ft)
	17 751
	15 914
	-10,4%

	Összesen (millió Ft)
	59 583
	59 502
	-0,1%

	Összes többlet (millió Ft)
	
	-81
	


A jelenlegi árakon számítható bevétel a havi lebontást figyelembe véve az év első 8 hónapjának tényadatain, valamint a hátralévő időszakra a várható értékeken alapul. A valós folyamatok azonban a hónapokkal korábban feltételezettektől eltérhetnek, különös tekintettel a központi megszorítások vonatkozó hatásaira.

A bevétel lehetséges összegét a tarifaemelésen túl jelentős mértékben befolyásolja a fizetőképes kereslet alakulása. Az előbbiekben említett központi megszorítások egyik következménye lehet, hogy az emberek év közben felélik pénzügyi tartalékaikat, ami a kereslet és ezen keresztül a bevételek csökkenéséhez vezethet.

A tervezés során kockázati tényezőt, bizonytalanságot jelenthet az üzemanyagok árának jövőbeli alakulása is. A tartósan magas benzin- és gázolajár ugyanis tapasztalataink szerint egyes rétegeket az autózás helyett a tömegközlekedés igénybevételére ösztönzi. ezzel szemben viszont a relatíve alacsony – vagy esetleg csak nem növekvő – üzemanyagár ezzel ellentétes hatást fejthet ki.

4.6. A viteldíjemelés realizálhatósága

Mivel az egyszerű viteldíjemelésen felül az ÁFA és a kedvezmények rendszerének változtatása mellett a környéki és HÉV tarifarendszere is módosul, a realizálás számítása nem egyszerű. Az ÁFA emelése miatt például – változatlan viteldíjstruktúrában! – egy 4,3%-os tarifaemelés változatlan kereslet mellett a bázissal azonos nettó bevételeket adna, azaz a nettó realizálás 0%-os lenne, ennél kisebb emelések esetén pedig negatív értéket venne fel. A forgalmi adó növelése a bruttó bevételi többlet jelentős részét elviszi, emiatt van, hogy a nettó többlet ennek csak töredéke lehet. Ilyen körülmények között viszont a nettó realizálás rendkívül alacsony értéket ad. Az előző példából kiindulva a nulla értékű nettó realizálástól indulva az egyre magasabb tarifaemelés eleinte egyre nagyobb nettó realizálást mutat, majd egy idő után ismét csökkenni kezd. Ezt mutatjuk be az alábbi elvi ábrán:

[image: image1.emf]Bruttó és nettó realizálás elvi alakulása az ÁFA 5%-os emelése esetén

Másik probléma a realizálás számításánál a kedvezmények rendszerének változásából adódik:

· A HÉV bérleteknél a nyugdíjasok kedvezménye megszűnik, emiatt ők csak teljes árú bérletet vagy kedvezményes HÉV menetjegyet válthatnak. A környéki bérleteknél is csak az újonnan bevezetendő helyi nyugdíjas bérletet vásárolhatják, de annak az ára is mintegy háromszoros lesz az eddig használható környéki nyugdíjas bérlethez képest. Ez számukra rendkívül nagy drágulást jelent, így az ő vásárlásaik várhatóan erőteljesen lecsökkennek.

· A tanulók kedvezménye is kisebb lesz az új szabályoknak megfelelően. A környéki autóbusz bérleteknél a drágulás a szükséges bérletfajtától függően 1,5-4,5-szeres. HÉV bérleteknél a tanulókat érintő drágulás alapesetben 3-5-szörös. Ha azt is figyelembe vesszük, hogy ezentúl nem lehet Budapesten belül is érvényes HÉV bérletet váltani, az árindex elérheti a 5,9-szeres értéket is. Ezek a változások is sajnos azt eredményezik, hogy a tanulók vásárlásai is várhatóan jelentősen mérséklődnek.

Fenti okfejtések miatt a realizálás 2007-re vonatkozó számítását át kell alakítani (a későbbi években, ha újabb hasonló változás nem lesz, akkor vissza lehet térni az eddig alkalmazott módszerhez):

· bruttó realizálást kell számolni, illetve

· külön is meg kell adni a kedvezményrendszer változását tartalmazó és az azt nem tartalmazó tarifaindexhez képest is.

Mindezek alapján az egyes menetdíjbevétel-realizálási értékek a következők szerint alakulnak:

	Kedvezmények változása nélkül
	11,1%

	Kedvezmények változásával
	13,1%

	Bruttó realizálás kedvezmények változása nélkül 
	66,6%

	Bruttó realizálás kedvezmények változásával
	56,1%

	Nettó realizálás kedvezmények változása nélkül
	38,0%

	Nettó realizálás kedvezmények változásával
	32,1%


A 2007-re kiadódó realizálási adatok értékelésénél figyelembe kell venni még egy fontos tényezőt. 2006. január 1-jétől a helyi tömegközlekedési bérletek bekerültek az adómentesen adható természetbeni juttatások közé. Nagyrészt ennek hatására a budapesti teljesárú havi és 30 napos bérletek együttes értékesítése az év első nyolc hónapjában gyakorlatilag a 2005-ös szinten alakult. Ez azonban csak egyszeri hatás, a jövő évre vonatkozóan a viteldíjemelés hatásaként ismét ezen bérletek keresletének csökkenésére kell számítani.

4.7. A BKV Zrt. veszteségének ellentételezési lehetősége tarifaemeléssel
Tájékoztató jelleggel kiszámítottuk, hogy a Társaság gazdálkodása 2007-ben milyen feltételek mellett tehető nullszaldóssá kizárólag tarifaemelésből.  A 2007. évi előzetes tervszámok alapján közel 27 milliárd Ft hiánya keletkezik a társaságnak. Az eltüntetésre váró hiány olyan nagy mértékű bevételi többletet igényel, hogy csak lényeges egyszerűsítések és elhanyagolások mellett lehet a kalkulációt elvégezni. A kiindulási feltételek között a tömegközlekedési normatíva értékére 2007-ben is a 2006-os várható összeget feltételeztük. Árkiegészítés tekintetében a javasolt 13,1%-os emelés esetén várható bevételt vettük alapul, ami elvileg azonos jegy- és bérletdarabszámot feltételez. A fix áras, Ft/db/hó összegben árkiegészítési rendszerben ugyanis az értékesítés csökkenésével együtt az árkiegészítés összege is kevesebb lesz, ettől a csökkenéstől azonban az egyszerűsítés kedvéért eltekintettünk. Majd látni fogjuk, hogy az elméletileg szükséges viteldíjemelés még ebben az esetben is horribilis mértékű.

A hiány a 2006-os várható menetdíjbevétel 61,8%-a. Ha a bruttó realizálásból indulunk ki – márpedig abból kell, mivel az utas bruttó árat fizet –, akkor még az ekkora emelésnél illuzórikusnak látszó 70%-os realizálás mellett is 106%-os, azaz több mint kétszeres viteldíjemelés lenne szükséges. Ha a 13,1%-os emelésnél adódó 66,6% realizálást vesszük alapul, akkor a szükséges emelés már 111%-ra adódik.

A gyakorlatban azonban ilyen rendkívül drasztikus áremelések mellett a kereslet lényegesen jobban visszaesne, ami a menetdíjbevételen kívül az árkiegészítés csökkenését is maga után vonja. Az imént bemutatott számítás pusztán elméleti vizsgálat, amely annak bemutatására szolgál, hogy a BKV Zrt. 2007. évi várható hiányát kizárólag tarifaemelésből nem lehet fedezni.

Budapest, 2006. december

